Il-pandemija tal-coronavirus tirrappreżenta xokk qawwi għall-ekonomiji globali u tal-UE, b'konsegwenzi soċjoekonomiċi serji ħafna. Minkejja r-rispons politiku rapidu u komprensiv fuq livell tal-UE kif ukoll nazzjonali, l-ekonomija tal-UE se tesperjenza reċessjoni ta' dimensjoni storika din is-sena. Skont it-Tbassir Ekonomiku tar-Rebbiegħa 2020, l-ekonomija taż-żona tal-euro se tiċkien b'rekord ta' 7¾% fl-2020 u se tikber b'6¼% fl-2021. Skont it-tbassir, l-ekonomija tal-UE se tiċkien b'7½% fl-2020 u se tikber b'6 % fl-2021. Il-projezzjonijiet tat-tkabbir għall-UE u għaż-żona tal-euro ġew riveduti 'l isfel b'madwar 9 punti perċentwali meta mqabbla mat-Tbassir Ekonomiku tal-Ħarifa 2019. Ix-xokk għall-ekonomija tal-UE huwa simetriku, fis-sens li l-pandemija laqtet lill-Istati Membri kollha, imma kemm it-tnaqqis fl-output fl-2020 (minn -4¼% fil-Polonja sa -9¾% fil-Greċja) u l-qawwa tal-effett rebound fl-2021 huma mistennija jkunu differenti b'mod sinifikanti. L-irkupru ekonomiku ta' kull Stat Membru se jiddependi mhux biss fuq l-evoluzzjoni tal-pandemija f'dak il-pajjiż, imma anke fuq l-istruttura tal-ekonomija tiegħu u l-kapaċità li jirrispondi b'politiki ta' stabbilizzazzjoni. Minħabba l-interdipendenza tal-ekonomiji tal-UE, id-dinamiċi tal-irkupru f'kull Stat Membru se jaffettwaw ukoll il-qawwa tal-irkupru fl-Istati Membri l-oħra. Valdis Dombrovskis, il-Viċi President Eżekuttiv għal Ekonomija għas-Servizz tan-Nies, qal: “F'dan l-istadju nistgħu biss nidentifikaw b'mod approssimattiv l-iskala u l-gravità tax-xokk tal-coronavirus għall-ekonomiji tagħna. Filwaqt li r-riperkussjonijiet immedjati se jkunu ħafna iktar serji għall-ekonomija globali milli l-kriżi finanzjarja, il-gravità tal-impatt se tiddependi fuq l-evoluzzjoni tal-pandemija, l-abbiltà tagħna li nerġgħu nagħtu bidu għall-attività ekonomika b'mod sikur u li wara jkollna effett rebound. Dan huwa xokk simetriku: il-pajjiżi kollha tal-UE huma milquta u kollha mistennija jkollhom reċessjoni din is-sena. L-UE u l-Istati Membri diġà qablu dwar miżuri straordinarji għall-mitigazzjoni tal-impatt. L-irkupru kollettiv tagħna se jiddependi fuq risponsi kostanti li huma b'saħħithom u kkoordinati fuq livell tal-UE u dak nazzjonali. Flimkien iktar b'saħħitna.” Paolo Gentiloni, il-Kummissarju Ewropew għall-Ekonomija, qal: “L-Ewropa qed tesperjenza xokk ekonomiku mingħajr preċedent mid-Depressjoni l-Kbira 'l hawn. Kemm il-gravità tar-reċessjoni kif ukoll il-qawwa tal-irkupru mhux se jkunu l-istess, u se jiddependu minn kemm il-lockdowns jistgħu jitneħħew malajr, mill-importanza ta' servizzi bħat-turiżmu f'kull ekonomija u mir-riżorsi finanzjarji ta' kull pajjiż. Tali diverġenza tirrappreżenta theddida għas-suq uniku u għaż-żona tal-euro — imma tista' tiġi mitigata permezz ta' azzjoni deċiżiva u konġunta fuq livell Ewropew. Din l-isfida rridu niffaċċjawha flimkien.” Daqqa kbira għat-tkabbir segwita b'irkupru inkomplet Il-pandemija tal-coronavirus laqtet b'mod serju l-infiq tal-konsumaturi, l-output industrijali, l-investiment, il-kummerċ, il-flussi tal-kapital u l-katini tal-provvista. It-tnaqqis progressiv mistenni tal-miżuri ta' konteniment għandu jkun il-bażi għall-irkupru. Madankollu, l-ekonomija tal-UE mhijiex mistennija li tkun kompletament irkuprat it-telf ta' din is-sena sal-aħħar tal-2021. L-investiment se jibqa' mrażżan u s-suq tax-xogħol mhux se jkun irkupra kompletament. L-effikaċja kostanti tal-miżuri politiċi nazzjonali u tal-UE f'rispons għall-kriżi se tkun kruċjali biex tiġi limitata l-ħsara ekonomika u jiġi faċilitat irkupru rapidu u solidu biex l-ekonomiji jerġgħu jkunu fit-triq tat-tkabbir sostenibbli u inklussiv. Il-qgħad mistenni jiżdied, għalkemm il-miżuri politiċi għandhom jillimitaw iż-żieda Filwaqt li l-iskemi ta' xogħol b'ħinijiet iqsar, is-sussidji tal-pagi u l-għajnuna għan-negozji għandhom jillimitaw it-telf ta' impjiegi, il-pandemija tal-coronavirus se jkollha impatt qawwi fuq is-suq tax-xogħol. Ir-rata tal-qgħad fiż-żona tal-euro hija mbassra li tiżdied minn 7.5 % fl-2019 għal 9½ % fl-2020 qabel terġa' tinżel għal 8½ % fl-2021. Fl-UE r-rata tal-qgħad hija mbassra li tiżdied minn 6.7 % fl-2019 għal 9 % fl-2020 u mbagħad tinżel għal madwar 8 % fl-2021. Xi Stati Membri se jaraw żidiet iktar sinifikanti fil-qgħad minn oħrajn. Dawk li għandhom proporzjon għoli ta' ħaddiema fuq kuntratti qosra u dawk fejn proporzjon kbir tal-forza tax-xogħol jiddependi fuq it-turiżmu huma partikolarment vulnerabbli. Anke ż-żgħażagħ li qed jidħlu fis-suq tax-xogħol f'dan iż-żmien se jsibuha iktar diffiċli biex jiksbu l-ewwel impjieg tagħhom. Tnaqqis qawwi fl-inflazzjoni Il-prezzijiet għall-konsumaturi mistennija jonqsu b'mod sinifikanti din is-sena minħabba t-tnaqqis fid-domanda u l-waqgħa kbira fil-prezzijiet taż-żejt; dawn iż-żewġ fatturi mistennija jagħmlu iktar milli jpattu għal żidiet iżolati fil-prezzijiet ikkawżati mit-tfixkil fil-provvista dovut għall-pandemija. L-inflazzjoni fiż-żona tal-euro, kif imkejla mill-Indiċi Armonizzat tal-Prezzijiet għall-Konsumatur (HICP), issa prevista li tkun 0.2 % fl-2020 u 1.1 % fl-2021. Fl-UE, l-inflazzjoni hija mbassra tkun 0.6 % fl-2020 u 1.3 % fl-2021. Id-defiċits u d-djun pubbliċi se jiżdiedu minħabba miżuri politiċi deċiżivi L-Istati Membri rreaġixxew b'mod deċiżiv b'miżuri fiskali biex jillimitaw il-ħsara ekonomika kkawżata mill-pandemija. L-“istabbilizzaturi awtomatiċi”, bħall-pagamenti tal-benefiċċji tas-sigurtà soċjali, flimkien ma' miżuri diskrezzjonali fiskali huma mistennija li jikkawżaw żieda fl-infiq. B'riżultat ta' dan, id-defiċit tal-gvern aggregat taż-żona tal-euro u tal-UE mistenni li jiżdied minn 0.6 % tal-PDG fl-2019 għal madwar 8½% fl-2020, qabel jerġa' jinżel għal madwar 3½% fl-2021. Wara t-tendenza ta' tnaqqis irreġistrata mill-2014, il-proporzjon tad-dejn pubbliku għall-PDG huwa wkoll mistenni li jiżdied. Fiż-żona tal-euro huwa mbassar li jiżdied minn 86 % fl-2019 għal 102¾ % fl-2020 u mbagħad jinżel għal 98¾ % fl-2021. Fl-UE hu mbassar li jiżdied minn 79.4 % fl-2019 għal madwar 95 % din is-sena qabel jinżel għal 92 % s-sena d-dieħla. Inċertezza eċċezzjonalment għolja u riskji li jxaqilbu lejn in-negattiv It-Tbassir tar-Rebbiegħa huwa mċajpar b'livell ogħla mis-soltu ta' inċertezza. Huwa bbażat fuq sett ta' suppożizzjonijiet dwar l-evoluzzjoni tal-pandemija tal-coronavirus u l-miżuri ta' konteniment assoċjati. Ix-xenarju ta' referenza mbassar jassumi li l-lockdowns se jibdew jiġu revokati bil-mod minn Mejju 'l quddiem. Ir-riskji marbuta ma' dan it-tbassir huma wkoll eċċezzjonalment kbar u huma orjentati 'l isfel. Pandemija iktar serja u itwal milli qed jiġi previst bħalissa tista' tikkawża waqgħa ħafna ikbar fil-PDG milli preżunt fix-xenarju ta' referenza ta' dan it-tbassir. Jekk fuq livell tal-UE ma jkunx hemm strateġija komuni b'saħħitha u f'waqtha dwar l-irkupru, hemm ir-riskju li l-kriżi tista' twassal għal distorsjonijiet serji fis-suq uniku u għal diverġenzi ekonomiċi, finanzjarji u soċjali profondi bejn l-Istati Membri taż-żona tal-euro. Hemm ukoll ir-riskju li l-pandemija twassal għal bidliet aktar drastiċi u permanenti fl-attitudnijiet lejn il-katini ta' valur mondjali u l-kooperazzjoni internazzjonali, u dan ikun piż fuq l-ekonomija Ewropea ferm miftuħa u interkonnessa. Il-pandemija tista' tħalli wkoll ċikatriċi permanenti minħabba fallimenti u ħsara fit-tul għas-suq tax-xogħol. It-theddida tat-tariffi wara tmiem il-perjodu ta' tranżizzjoni bejn l-UE u r-Renju Unit tista' wkoll tnaqqas it-tkabbir, għalkemm f'livell inqas fl-UE milli fir-Renju Unit. Għar-Renju Unit, suppożizzjoni purament teknika Meta wieħed iqis li r-relazzjonijiet futuri bejn l-UE u r-Renju Unit għadhom mhumiex ċari, it-tbassir għall-2021 huwa bbażat fuq suppożizzjoni purament teknika tal-qagħda attwali tar-relazzjonijiet kummerċjali bejniethom. Dan isir purament għal raġunijiet ta' previżjoni u ma jirrifletti l-ebda antiċipazzjoni jew tbassir fir-rigward tal-eżitu tan-negozjati bejn l-UE u r-Renju Unit dwar ir-relazzjoni futura tagħhom. Sfond Din il-previżjoni hija bbażata fuq ġabra ta' suppożizzjonijiet tekniċi li jirrigwardaw ir-rati tal-kambju, ir-rati tal-imgħax u l-prezzijiet tal-komoditajiet, bit-23 ta' April tkun id-data tal-għeluq. Rigward id-data kollha l-oħra li dieħla, inklużi s-suppożizzjonijiet dwar il-politiki governattivi, dan it-tbassir iqis l-informazzjoni sat-22 ta' April u b'mod li tinkludi din id-data. Dment li ma jiġux imħabbra politiki b'mod kredibbli u speċifikati fid-dettall, il-projezzjonijiet mhuma jassumu l-ebda tibdil fil-politika. Il-Kummissjoni Ewropea tippubblika żewġ tbassiriet komprensivi (fir-rebbiegħa u fil-ħarifa) u żewġ tbassiriet interim (fix-xitwa u fis-sajf) kull sena. It-tbassiriet interim ikopru l-PDG annwali u trimestrali u l-inflazzjoni għas-sena attwali u ta' wara għall-Istati Membri kollha, kif ukoll l-aggregati għaż-żona tal-euro u għall-UE kollha kemm hi. It-tbassir ekonomiku li jmiss tal-Kummissjoni Ewropea se jkun it-Tbassir Ekonomiku Interim tas-Sajf 2020, li mistenni jiġi ppubblikat f'Lulju 2020. Dan se jkopri biss it-tkabbir tal-PDG u l-inflazzjoni. It-tbassir sħiħ li jmiss se jkun f'Novembru 2020. Għal Iktar Informazzjoni Id-dokument sħiħ: Tbassir Ekonomiku tar-Rebbiegħa 2020 Segwi lill-Viċi President Dombrovskis fuq Twitter: @VDombrovskis Segwi lill-Kummissarju Gentiloni fuq Twitter: @PaoloGentiloni Segwi lid-DĠ ECFIN fuq Twitter: @ecfin